text: Gæk gæk gæk: At lave landets største gækkebrev er ikke let
  16 april 2017 kl. 13.01
  Der er blevet klippet og foldet hele påsken på Vejle Kunstmuseum,hvor børn og voksne har været i gang med at lave landets måske største gækkebrev.
  Gækkebreve og påske hænger uløseligt sammen. Derfor har Vejle Kunstmuseum sat sig for at lave byens største gækkebrev - hvis ikke landets største. 
  Børn og voksne har hele påsken klippet og foldet i alt 50 gækkebreve, der mandag bliver sat sammen til ét stort gækkebrev. Men der er et stykke vej endnu.
  Tirsdag var gækkebrevet 20 meter langt, og påskesøndag var det 30 meter langt. 
  Håbet er at nå op på et 40 meter langt gækkebrev – om gækkebrevet når det ambitiøse mål, vil vise sig 2. påskedag, når det endelige mål skal tages. 
  Når det er færdigt, vil det blive udstillet på museet, og forhåbentligt kan det gigantiske gækkebrev være med til at sætte en konkurrence i gang til næste år.
  